Md Rayhan akan diusir dari Malaysia
KUALA LUMPUR: Lelaki warga Bangladesh dikenali Md Rayhan Kabir yang muncul dalam sebuah dokumentari Al Jazeera akan diusir keluar dan disenarai hitam daripada memasuki Malaysia untuk selama-lamanya. Ketua Pengarah Jabatan Imigresen Datuk Khairul Dzaimee Daud berkata, tindakan itu diambil setelah individu yang dikehendaki oleh agensi terbabit berjaya ditahan petang Jumaat lepas. “Kejayaan ini adalah hasil daripada risikan dan buruan berterusan selama dua minggu. “Saya mengucapkan tahniah kepada pegawai-pegawai terlibat atas usaha dan komitmen mereka,” katanya dalam satu kenyataan semalam. Beliau berkata, Md Rayhan telah ditahan oleh sepasukan Pegawai Imigresen daripada Unit Risikan Operasi Jabatan Imigresen Putrajaya kira-kira 5.45 petang di Setapak di sini. Jabatan Imigresen sebelum ini memohon bantuan orang awam menjejaki individu berkenaan yang alamat terakhirnya di Sirhan Legacy Sdn Bhd B-7-9, Menara Uncang Emas, di Jalan Loke Yew Kuala Lumpur, bagi membantu siasatan mengikut Akta Imigresen 1959/63. Sebelum ini, media melaporkan Rayhan telah membuat dakwaan berhubung layanan pihak berkuasa Malaysia kepada pendatang tanpa izin, ketika negara menguatkuasakan Perintah Kawalan Pergerakan (PKP), bagi membanteras penularan Covid-19 dalam dokumentari terbitan Al Jazeera. Susulan itu, pihak polis turut memulakan siasatan terhadap stesen penyiaran antarabangsa itu selepas penyiaran dokumentari berkenaan. Bernama Jumaat lepas melaporkan Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid yang mengesahkan penahanan itu berkata, suspek berumur 25 tahun itu diserahkan kepada pihak polis pada 6.00 petang Jumaat lepas. – Bernama 
See author's posts
